Table of Contents

1. I. Kötet

2. Impresszum / Köszönetnyilvánítás / Előszó

3. Assisi Szent Ferenc

Az emberiség

fáklyavivői

SZENTEK, TANÍTÓK ÉS MESTEREK LEXIKONJA

A Föld vallásalapítóinak, kiemelkedő hatású
szellemi tanítóinak és szentjeinek
képes életrajzi gyűjteménye

I. kötet

Az életrajzokat írta és a lexikont szerkesztette:
Dr. Torgyán Atilla
Az emberiség fáklyavivői 3 kötetes lexikon életrajzainak lektorálásánál és szerkesztésénél közreműködtek:
Balikó Nándor, Balikó-Vass Gabriella, Dankovics Atilla, Pávkovicsné Nagy Erika, Ruprecht Szilvia Az emberiség fáklyavivői 3 kötetes lexikon életrajzainak megírásánál közreműködtek: Aklan Anna Katalin, Baló Anna (⛝), Borsodi Gábor, Borsodiné Rajnai Andrea, Buzogány-Turcsik Zita, Czirják Lívia, Csaláné Szabó Helga, Dózsa Eszter, Feketéné Moncsek Mariann, Fenyvesi Laura, Fináli Gábor rabbi, Görbe-Enzsöl Eszter, Harsányi Emese, Hegedűs László Károly, Hendrey Tibor, Horváth Mónika, Ille József, Juhász Zsanett, Kajári Edit, Kelecsényi Zoltán, Kincsné Deli Timea, Komjátszeghy Csaba, Komoróczki-Steiner Henrietta, Korpusz Sándor, Korpuszné Szedlmayer Beáta, Kőhegyi Atilla, Labancz Emőke, Lakatos Andrea, Lázár Gyöngyvér, Lévay János, Lovas László, Márton Sándor, Mihály András, Nacsinák Gergely András, Nagy Mihály, Németh Péter, Oroszné Zsolnai Krisztina, Pál László Bendegúz, Párdányi Zsuzsanna, Pelyhe Brigitta, Salamon János, Sándor Judith, Sinkóné Faragó Lívia, Soczó Krisztina, Süll Regina, Szépvölgyi-Perger Viktória, Szöllősi György, Szöllősi Lili, Szöllősi Tamás, Szöllősi-Simon Gyöngyi, Tersánszky Krisztina, Timár Sarolta, Hingyi Beatrix, Tóth Viktor, Tóthné Malomsoky Ildikó, Turzó-Molnár Andrea, Várhelyiné Sipos Bea, Végh József, Zsálekné Kaip Kriszta, Zsedényi-Annus Detti

Kiadja az Etalon Film Kiadó Kft.
Mobil: 06-30-397-7200
Honlap: etalonfilm.hu • E-mail: etalonfilm@etalonfilm.hu
Felelős kiadó: dr. Torgyán Atilla, az Etalon Film Kiadó ügyvezetője

Készült a Gyomai Kner Nyomda Zrt.-ben, 2022-ben
Felelős vezető: Csöndes Zoltán vezérigazgató
www.gyomaikner.hu

Tervezés és tördelés: Webforma Média és Dávid Szabolcs Krisztián
Minden jog fenntartva!
Jelen könyvet vagy annak részleteit bármely formában reprodukálni vagy közölni csak a kiadó engedélyével lehet.

ISBN:978-615-81658-4-6

Köszönetnyilvánítás

Köszönetet mondunk mindazoknak, akik közreműködtek e gyűjtemény létrehozásában. Hely hiányában nem tüntettük fel a könyvben szereplő idézetek fordítóinak, továbbá a felhasznált képek és portrék alkotóinak a nevét. Ezúton szeretnénk hálás köszönettel illetni azokat a szerzőket és alkotókat, akiknek műveit, fotóit, festményeit, fordításait illetve kiadványaik és alkotásaik egyes részeit e könyvben felhasználtuk. Szeretnénk továbbá megköszönni azon személyeknek és szervezeteknek a hozzájárulását, akiknek jogilag védett alkotásaiból vagy kiadványaiból kötetünkben részleteket közölhettünk. Köszönetet mondunk továbbá azon segítőknek és fordítóknak, akik közreműködtek a lexikon létrejötténél.

Előszó

Kedves Olvasó!

Hatalmas öröm a számunkra, hogy közzétehetjük ezt a rendkívüli, a maga nemében egyedülálló, hiánypótló könyvet. Képes életrajzi gyűjteményünk vallási, felekezeti és egyéb megkülönböztetés nélkül mutatja be azon vallásalapítók, szellemi tanítók és szentek földi pályáját, akik nagy hatással voltak világunk szellemiségének alakulására. E több kötetesre tervezett mű legfőbb célja, hogy elősegítse a vallási toleranciát, valamint az emberek és a különféle vallási rendszerek egymáshoz való közeledését. Emellett reméljük, hogy könyvünk forgatása minden Kedves Olvasónak segít majd abban, hogy saját vallásán túl más spirituális utak alapítóival és tanítóival is mélyrehatóbban megismerkedjen.

Gyűjteményünkkel fel szeretnénk hívni a figyelmet arra a tényre, hogy az emberiség egésze egy nagy család. Egy tőről fakadunk, és bár ki-ki a maga útját járja, végül minden út ugyanoda vezet.

A könyv olvasásakor remélhetőleg nyilvánvalóvá válik az is, hogy a szentek és vallásalapítók az élet legfontosabb kérdéseiről egyformán gondolkodtak. Amikor tanítottak, mindig szem előtt tartották az adott korszak, kultúra, illetve ország gondolkodási rendszerét, valamint az ott élő emberek befogadókészségét. Emiatt első pillantásra néha úgy tűnhet, hogy tanításaik ellentmondóak, a lényeget tekintve mégis összhangban vannak egymással.

Látva a sok tanító, vallásalapító és különféle hitvallású szent tevékenységét egyértelművé válik az is, hogy nincs olyan vallás, amelynek követése helytelen lenne. Minden ember saját múltjának, neveltetésének és gondolkodásmódjának megfelelően választ magának vallást. Minden egyes hitrendszer, amely Isten felé közelít, egyaránt fontos, hiszen a Szeretet és az Egység kiteljesedése felé segít előrejutni.

Könyvünkkel szeretnénk átadni azt az üzenetet, amit a szentek és szellemi tanítók örökségül hagytak a világra. Az üzenet így szól: becsüljük meg az élet adományát, és használjuk ki a Földön eltöltött időnket, hogy minél több jót cselekedhessünk. Az élet hatalmas ajándék – tanítóink arra buzdítottak minket, hogy kiteljesedett és boldog életet élve használjuk fel a Teremtőtől kapott lehetőséget.

Őszintén reméljük, hogy a kiemelkedő hatású szentek és vallásalapítók példamutató életútját tanulmányozva megerősödik az emberekben a jóba vetett hit. A napjainkban felnövő generáció számtalan negatív és torz mintát láthat maga körül. Hamis bálványokat követve könnyen félresiklanak az emberi életek. E nagy tanítók, „az emberiség fáklyavivői” kiutat mutatnak abból a kátyúból, ahová az emberi faj jutott. Világítanak előttünk a sötétben, hogy őket követve eltűnjön minden békétlenség és értelmetlen gyűlölködés.

Az emberiség történetének számtalan szomorú eseménye – a vallásháborúk, az inkvizíció, a különféle felekezetek egymás iránti értetlensége – mind intő jel. Gyűjteményünkkel éppen ezért arra is szeretnénk rámutatni, hogy minden mester és szent az egymás iránti toleranciát, megértést és elfogadást hirdette. A könyvet lapozgatva hamar kiderül, hogy mindnyájan a szeretet szellemében tevékenykedtek és sohasem gyűlölködtek egymással szemben. Ezek a nagyszerű emberek egy nagy tanári karra hasonlítanak, akik megosztották egymás között a feladatokat és a tantárgyakat azért, hogy minden egyes ember a saját szintjének megfelelő képzést kaphassa.

Könyvsorozatunkkal szeretnénk elősegíteni azt, hogy a keleti és nyugati vallási rendszerek közeledjenek egymáshoz. Szeretnénk, ha a különféle emberek, gondolkodási rendszerek és vallások közötti távolság csökkenne. Bizonyos értelemben sem Kelet, sem pedig Nyugat nem létezik. Emberek vannak, akik bár más népcsoportba születtek, ugyanazokkal a problémákkal kerülnek szembe a mindannapokban, és lényük mélyén ott rejlik az, ami egy családdá kovácsolja őket.

A szerkesztés során komoly nehézséget okozott a könyvben szereplő személyek kiválasztása, ugyanis senkit sem szerettünk volna kihagyni, aki világunk vallási, illetve szellemi életében kimagasló érdemekkel bír. De hát mi számít „kimagasló érdemnek”, és mit takar pontosan a „vallásos” szó? Kik tartoznak a „vallásalapítók”, a „kiemelten fontos szentek”, illetve az „irányzat elindítók” közé? Mi alapján kerültek be az egyes tanítók ebbe a válogatásba? És milyen alapon döntöttünk éppen mi arról, hogy ki szerepeljen ebben a könyvben és ki nem?

Először is szeretnénk leszögezni, hogy nem vagyunk tévedhetetlenek. Továbbá, mivel a most megjelenő könyv egy több kötetes sorozat első része, ezért jelen válogatásunk nem az úgynevezett „legek”, a legfontosabb tanítók arcképcsarnoka, hanem a teljes palettának csupán egy kiragadott része. Törekedtünk arra, hogy egyik tanítót, vallást vagy szellemi irányzatot se részesítsünk megkülönböztetett figyelemben. Próbáltuk elkerülni, hogy szubjektív szempontok vezessenek bennünket.

Előre is elnézést kérünk azoktól, akik vallásuk, illetve szellemi irányzatuk alapítóit nem találják e könyvben. Terveink szerint Az emberiség fáklyavivői
című gyűjtemény sorozatként folytatódik majd, így lesz rá lehetőségünk, hogy azokat a tanítókat is bemutassuk, akiket most esetleg hiányol a Kedves Olvasó.

Hosszas mérlegelés után úgy határoztunk, hogy a Földünkön jelenleg élő tanítók nem kerülnek be a válogatásba. Ezt a nehéz döntést több dolog is indokolttá tette a számunkra.

A kötetben szereplő életrajzok szerkesztésekor igyekeztünk minél több forrást használni, ezért minden egyes életrajz összeállítását hosszú gyűjtőmunka előzte meg. Azon fáradoztunk, hogy minél hitelesebb beszámolókat és leírásokat találjunk, olyanokat, amelyek időben a lehető legközelebb keletkeztek ahhoz a korhoz, amelyben az adott szent vagy tanító élt. Ha erre nem volt módunk – különösen a sok évszázada elhunyt mesterek esetében –, sajnos előfordulhatnak tévedések és pontatlanságok.

Mivel a keleti nevek és kifejezések angol nyelvű, nemzetközileg elterjedt írásképe általában nem felel meg a magyar helyesírás szabályainak, ezért a kötet végén közzétettük az életrajzokban található fontosabb idegen szavak és nevek Magyarországon és külföldön használatos eltérő írásmódját. A könyvben azonban következetesen a népszerű magyar átírás szabályai szerint szerepelnek a nevek és a szakkifejezések, hogy ezzel is megkönnyítsük Olvasóink számára azok kiejtését.

Kívánjuk, hogy könyvsorozatunk valóban elősegítse a vallási közeledést, egymás kölcsönös megértését, valamint a szeretetben való növekedést!

Az emberiség fáklyavivői
című sorozat szerkesztői

Előszó a második kiadáshoz

Az emberiség fáklyavivői lexikon első kötete 2007-ben jelent meg. Az idő igazolta munkánk fontosságát: egyre sürgetőbbé válik közelebb hozni egymáshoz a különféle vallású és gondolkodású embereket, elősegíteni a vallási toleranciát, egymás elfogadását, valamint megérteni, hogy mi emberek szellemi szempontból mind testvérek, egyetlen nagy család részei vagyunk.

Lexikonunk 2. kötetének megjelenésekor elindultak Magyarországon a vallási kerekasztalok, ahol egymással párbeszédet folytatva egy asztalhoz ülnek le a különféle vallások képviselői.

Szándékunk, hogy munkánkon keresztül e kiváló embereknek, az emberiség nagy fáklyavivőinek a gondolatai és üzenetei minél szélesebb körbe eljuthassanak, elősegítve azt, hogy minél több emberben egy újfajta, morális szemlélet alakuljon ki.

Amikor ezeket a gondolatokat írom, egy nagy világjárvány és a Föld összes országát érintő gazdasági válság kellős közepén vagyunk. Mindezek és az egész bolygót érintő klímaváltozás egyszerre befolyásolják életünket. A sok nehézség és a mindenre kiható krízis következménye, hogy egyre többen újragondolják az élet legfontosabb kérdéseit. Az egész emberiségnek, különösen a gazdasági és társadalmi élet vezetőinek mind a moralitás, mind a tudatosabb hozzáállás tekintetében változnia kellene. Komoly lépésekre van szükség, hogy az élet bolygónkon fennmaradjon, és háborúk nélkül, harmóniában és szeretetben folyjon tovább. Úgy vélem, ehhez az újragondoláshoz és egy újfajta, morális részvéten alapuló életvitelhez adnak segítséget az emberiség nagy fáklyahordozói. Az általuk közvetített tanítások és életpéldák követésével az emberiségnek lehetősége van kilábalni a válságból.

Dr. Torgyán Atilla,

Az emberiség fáklyavivői lexikon főszerkesztője

Solymár, 2022. augusztus 11-én

Assisi Szent Ferenc

1182–1226, Assisi, mai Olaszország

A

ssisi Szent Ferenc, „Isten szegénykéje”, a kereszténység egyik legismertebb és legnagyobb hatású szentje, a katolikus szerzetesi megújulás nagy alakja, 1182-ben, Assisiben, egy modern alapon szerveződött városközösségben látta meg a napvilágot Francesco Bernardone néven. Apja gazdag vászon- és posztókereskedő volt, aki fiát az övéhez hasonló pályára szánta. Szülővárosa 1202-ben háborút folytatott Perugia városával, melyben alulmaradt; Ferencet egy évre börtönbe zárták. A börtön hatalmas változást hozott a fiú életében, és a háborúból új emberként tért haza. A teljesebb élet felé való megnyílását mély lelki élmények sorozata követte. A San Damiano- kápolnában a kereszt előtt imádkozva Krisztus egy katartikus jelenésben megszólította őt: „Ferenc, hozd rendbe a házamat, mert ahogy látod, roskadozik!” Ferenc kétkezi munkájával felújította a kápolnát, miközben megértette a Krisztustól kapott üzenet valódi mondandóját is. Végleg szakítván az anyagi javakkal, meztelenre vetkőzve, apjának mindenét visszaadva, nincstelen koldusként elhagyta gazdag és kényelmes életét. Hirtelen a lehető legnehezebb körülmények közé került, híján volt ételnek és meleg ruhának, de szó szerint követte az evangéliumokban írottakat. Példája és kitartása óriási reformot indított el a kereszténységen belül. Ferenc egész lényéből csodálatos isteni erő áradt. Gyakran éjszakákon át, mély elragadtatásban, a sírás és a katarzis határán virrasztott és imádkozott. Szenvedései szavakkal leírhatatlanok, nélkülözéseihez folyamatosan betegségek társultak. Rövid idő alatt nagyon sokan kezdték követni: az önként, a legszegényebbekkel vállalt sorsközösség és Krisztus követése a csodálatos szent hatására kezdetben divattá, később hatalmas vallásos mozgalommá nőtte ki magát. Ferenc lényét óriási mágneses erő vette körül: ez az erő enyhítette a legnagyobb téli hidegben is mezítláb járó, Istent kereső zarándokok nélkülözéseit. Ferenc első követői minden megpróbáltatást vállalva keresték a tiszta, hazugságoktól és kompromisszumoktól mentes életet. Ferenc a legnagyobb szentek életére jellemző módon szinte minden cselekedetével beindított valamilyen pozitív változást a világban. Még az állatok is ráéreztek csodás lényére: hatására a vérengző gubbiói farkas kezes báránnyá változott, a madarak pedig ezrével gyűltek össze, hogy prédikációját meghallgassák. De sorra tértek meg rablók és Istentől eltávolodott emberek, akik vele találkozván egy csapásra szent életet kezdtek élni. Ferenc maga írta meg rendjének reguláját és egy fontos végrendeletet is hátrahagyott. Ahogy nőtt követőinek a száma, kialakult egy belső ellenzék is, akik a szigorú szabályok helyett enyhébb szabályokra vágytak. Ezzel ellentétben Ferenc következetesen tartani akarta magát a sarutlanok legszigorúbb szabályaihoz és a „széles út”-hoz tartozónak tartott mindenfajta kényelmi könnyítést. Amikor keleti missziós útjára ment, kisebb lázadás tört ki ellene. Nem sokra rá magányosan az Alverna hegyére vonult, hogy kemény, imádságokkal egybekötött aszkézisbe fogjon. Végül is sötét éjszakája legmélyén itt kapta meg a stigmákat, az öt sebet, amelyet Jézus Krisztus is hordozott. 1226. október 3-án tért meg az Úrhoz csodás események kíséretében. Beszédes tény, hogy a katolikus egyház Ferenc végrendeletét nem sokkal halálát követően hatályon kívül helyezte. Sőt, nem sokra rá a rend új vezetője egy nagyszabású szervezetet igyekezett csinálni a ferencesekből. A szerzetesek politizálni kezdtek, sokan előkelően éltek és elkezdték a világhoz való hasonulást. Ferenc halálát követően a ferences család hatalmassá nőtt. Vannak benne ma is bimbózó élő hajtások és sokan élik Szent Ferenc regulájához méltón az életüket. Az első rend egy férfi szerzetesrend, a Kisebb Testvérek volt, őket hívják kapucinusoknak és minoritáknak; a második a ferences apácák, a klarisszák rendje, mely Ferenc lelki társáról, az ő egész életét végigkísérő és segítő Szent Kláráról kapta a nevét; a harmadik rend a világi férfiak és nők számára jött létre, ők voltak a harmadrendiek vagy terciánusok. Az életéről szóló leírások közül a legismertebb a Fioretti és a Perugiai legenda című gyűjtemény, valamint Celanói Tamás életrajza

„Áldott légy Uram és minden alkotásod, legfőképpen urunk-bátyánk, a Nap, aki a nappalt adja, és aki ránk deríti a Te világosságodat! És szép Ő, és sugárzó, nagy ragyogással ékes: a Te képed, fölséges… áldjon uram Téged minden ember, ki szerelmedért másnak megbocsát, és aki tűr gyötrelmet, nyavalyát. Boldogok, kik tűrnek békességgel, mert tőled nyernek majd, Fölséges, koronát…”

részlet Assisi Szent Ferenc Naphimnuszából

„Miként Krisztus nyilvános működésének kezdetén tizenkét apostolt választott, hogy megvetve e világ dolgait kövessék őt a szegénységben és más erényekben, úgy Szent Ferenc is rendjének alapításakor tizenkét társat vett maga mellé, akik a legteljesebb szegénységet vállalták magukra. És amint a tizenkét apostol közül az egyik kárhozatra ítélve fölakasztotta magát, úgy Szent Ferenc tizenkét társa közül az egyik a szerzetet hűtlenül elhagyva végül kötéllel vetett véget életének… S amint azok a szent apostolok eltelve a Szent Lélekkel, életük szentségével kiérdemelték az egész világ csodálatát, akként Szent Ferenc társai is olyan jámborok voltak, hogy az apostolok ideje óta nem látott a világ oly csodálatosan szent életű férfiakat…”

részlet a Fioretti kezdő soraiból